Όλγα Κεφαλογιάννη

Η Όλγα Κεφαλογιάννη (Αθήνα, 29 Απριλίου 1975) είναι Ελληνίδα δικηγόρος, πολιτικός και βουλευτής του Ελληνικού Κοινοβουλίου με την Νέα Δημοκρατία.

Υπηρετεί ως Υπουργός Τουρισμού από τον Ιούνιο του 2023, στην Κυβέρνηση του Κυριάκου Μητσοτάκη, θέση την οποία κατείχε και την περίοδο 2012-2015, στην κυβέρνηση του Αντώνη Σαμαρά.

 Βιογραφικά στοιχεία 
 Γέννηση και καταγωγή 
Γεννήθηκε στις 29 Απριλίου 1975 στην Αθήνα και είναι η μεγαλύτερη από τις τρεις κόρες του πρώην βουλευτή και υπουργού Ιωάννη Κεφαλογιάννη και της δικηγόρου Ελένης Βαρδινογιάννη. 

Από την πλευρά του πατέρα της κατάγεται από την ομώνυμη οικογένεια των Ανωγείων Ρεθύμνης με σημαντική δράση κατά τις Κρητικές επαναστάσεις του 19ου αιώνα, τους Βαλκανικούς Πολέμους και την Εθνική Αντίσταση καθώς και με πολύχρονη παρουσία στην πολιτική ζωή της Ελλάδας και είναι πρώτη εξαδέλφη του Ιωάννη Κεφαλογιάννη. 

Από τη μητέρα της κατάγεται από τη γνωστή επιχειρηματική οικογένεια Βαρδινογιάννη και είναι ανηψιά του Βαρδή Βαρδινογιάννη.

 Σπουδές και επαγγελματική πορεία 
Αποφοίτησε το 1992 από το Κολλέγιο Αθηνών. 

Σπούδασε Νομική στο Εθνικό και Καποδιστριακό Πανεπιστήμιο Αθηνών λαμβάνοντας πτυχίο (LLB) το 1997. Έπειτα πραγματοποίησε μεταπτυχιακές σπουδές πρώτα στον τομέα Εμπορικού Δικαίου και Δικαίου των Επιχειρήσεων (LLM) στο Βασιλικό Κολλέγιο του Λονδίνου (King's College London) του Πανεπιστημίου του Λονδίνου (1998) και αργότερα στις Διεθνείς Σχέσεις στη Σχολή Fletcher του Πανεπιστημίου Tufts της Βοστώνης (2006). 

Εκτός από την μητρική της, γνωρίζει αγγλικά, γαλλικά και ισπανικά.

Είναι δικηγόρος Αθηνών από το 1999. Έχει εργαστεί σε δικηγορικά γραφεία της Αθήνας και της Νέας Υόρκης και στη Νομική Υπηρεσία της Ευρωπαϊκής Επιτροπής, ενώ διετέλεσε για μια διετία ειδική συνεργάτης του πρώην πρωθυπουργού Κωνσταντίνου Καραμανλή σε νομικά θέματα.

Το 2004 προέβη στην ίδρυση του Κέντρου Έρευνας και Ανάπτυξης Ρεθύμνου.

Είναι συγγραφέας του βιβλίου «Ο ρόλος της Ευρωπαϊκής Ένωσης στο Κυπριακό Ζήτημα», που έχει εκδοθεί από τις εκδόσεις Λιβάνη.

 Πολιτική σταδιοδρομία 
Διετέλεσε στέλεχος της ΔΑΠ-ΝΔΦΚ και της ΟΝΝΕΔ και εξελέγη βουλευτής Ρεθύμνης με τη Νέα Δημοκρατία στις εκλογές του 2007 και του 2009.

Έχει διατελέσει Γραμματέας της Βουλής των Ελλήνων, Γραμματέας της Μόνιμης Επιτροπής Άμυνας και Εξωτερικών Υποθέσεων της Βουλής και μέλος της Μόνιμης Επιτροπής Μορφωτικών Υποθέσεων και της Επιτροπής Περιβάλλοντος. 

Από το Δεκέμβριο του 2009 ήταν τομεάρχης Τουριστικής Ανάπτυξης της Νέας Δημοκρατίας.

Στις εκλογές της 6ης Μαΐου 6ης Μαΐου 2012 μεταπήδησε στην εκλογική περιφέρεια της Α΄ Αθηνών, επιτυγχάνοντας να αναδειχτεί πρώτη στην προτίμηση του εκλογικού σώματος, συγκεντρώνοντας 17.465 ψήφους. Εξελέγη στην ίδια περιφέρεια στις εκλογές της 17ης Ιουνίου 2012 που διεξήχθησαν με λίστα καθώς και στις δύο εκλογικές αναμετρήσεις του 2015. Στις 21 Ιουνίου του 2012, διορίστηκε Υπουργός Τουρισμού στην Κυβέρνηση του Αντώνη Σαμαρά.

Στις 27 Ιουνίου 2023, με απόφαση του Πρωθυπουργού Κυριάκου Μητσοτάκη, ορίστηκε Υπουργός Τουρισμού.

 Προσωπική ζωή 
Στις 22 Ιανουαρίου 2010 παντρεύτηκε τον Μάνο Πενθερουδάκη στον Ιερό Ναό Παμμεγίστων Ταξιαρχών του Αμαλιείου Ορφανοτροφείου στην Αθήνα. Τον Ιανουάριο του 2020 το ζευγάρι πήρε διαζύγιο.https://www.fthis.gr/celebrity/news/olga-kefalogiannh-h-hlikia-h-katagwgh-o-gamos-h-kariera-kai-h-anakoinwsh-ths-egkymosynh-ths 

Στις 3 Μαΐου 2021 παντρεύτηκε, με πολιτικό γάμο στις Σπέτσες και κουμπάρα την Χρυσή Βαρδινογιάννη, τον μουσικοσυνθέτη Μίνωα Μάτσα, με τον οποίο έχει αποκτήσει δίδυμα. Τον Δεκέμβριο του 2024, η Όλγα Κεφαλογιάννη κατέθεσε αγωγή διαζυγίου.

 Παραπομπές 

 Εξωτερικοί σύνδεσμοι 


Κατηγορία:Απόφοιτοι της Νομικής Σχολής του Εθνικού και Καποδιστριακού Πανεπιστημίου Αθηνών
Κατηγορία:Βουλευτές εκλεγμένοι με τη Νέα Δημοκρατία
Κατηγορία:Βουλευτές Ρεθύμνου
Κατηγορία:Βουλευτές Α΄ Αθηνών
Κατηγορία:Έλληνες δικηγόροι του 20ού αιώνα
Κατηγορία:Έλληνες υπουργοί Τουρισμού
Κατηγορία:Οικογένεια Βαρδινογιάννη
Κατηγορία:Έλληνες πολιτικοί του 21ου αιώνα